PSH บวกกว่า 2% เชื่อกองทุนกลับมาซื้อคืน,ผลงานปี 60 โตเด่น
PSH บวกกว่า 2% โบรกฯเชื่อกองทุนกลับมาซื้อคืน,แนวโน้มผลงานปี 60 เติบโตโดดเด่น-ปันผลสูง โดย ณ เวลา 11.23 น. ราคาอยู่ที่ 22.80 บาท บวก 0.50 บาท หรือ 2.24% ด้วยมูลค่าซื้อขาย 129.23 ล้านบาท ด้านบล.เมย์แบงก์ กิมเอ็ง (ประเทศไทย) แนะนำ “ซื้อเก็งกำไร” ราคาเป้าหมาย 31.50 บาท
7 ธ.ค. 2559

ผู้สื่อข่าวรายงานว่า ราคาหุ้นบริษัท พฤกษา โฮลดิ้ง จำกัด (มหาชน) หรือ PSH ณ เวลา 11.23 น. ราคาอยู่ที่ 22.80 บาท บวก 0.50 บาท หรือ 2.24%  ด้วยมูลค่าซื้อขาย 129.23 ล้านบาท 
โดยบล.เมย์แบงก์ กิมเอ็ง (ประเทศไทย) แนะซื้อเก็งกำไร หุ้นบมจ.พฤกษา โฮลดิ้ง (PSH) ราคาเหมาะสม 31.50 บาท โดยราคาหุ้น PSH ปรับตัวลงตลอดเดือนพ.ย.ที่ผ่านมาจากขั้นตอนการแปลงหุ้น PS เป็น PSH ทำให้กองทุนบางส่วนขายหุ้น PS ออกเพื่อลดขั้นตอนของเอกสารและการแปลงสภาพ
อย่างไรก็ตาม PSH จะยังคงอยู่ใน SET50 ทำให้เชื่อว่ากองทุนที่ลดสัดส่วนการลงทุนใน PSH ไปก่อนหน้านี้จะต้องกลับมาสะสม เพื่อรักษาสัดส่วนอิงกับ SET50 Index ในช่วงที่เหลือของปีนี้
สำหรับแนวโน้มผลการดำเนินงาน PSH ในปี 60 คาดว่าจะกลับมาเติบโตราว 7% จากปีนี้ที่หดตัว 12% ตามภาพรวมอุตสาหกรรม ขณะที่ภายใต้ Valuation ที่ต่ำเพียง 6.91x และอัตราผลตอบแทนจากเงินปันผลเฉลี่ย 7% ต่อปี เชื่อว่า downside risk จำกัด ณ ระดับปิดปัจจุบัน
โดยในช่วงที่อุตสาหกรรมไม่เอื้ออำนวยแต่ PSH จะสามารถมี Presales เติบโตจากปีก่อนประมาณ 10% ขณะที่ผลประกอบการของปีนี้อ่อนตัวจากค่าใช้จ่ายสูง และในปีหน้า PSH ยังมีธุรกิจอสังหาริมทรัพย์เป็นกุญแจหลักซึ่งคาดว่าก่อนการรวมประมาณการของธุรกิจอื่น ๆ PSH จะมีกำไรสุทธิเติบโต 6.5% เมื่อเทียบปีต่อปี และยังคงมีจุดเด่นที่มีอัตราผลตอบแทนจากเงินปันผลในระดับสูง